-Արտաքին աշխարհ ասածը շատ լայն հասկացություն է: Արևմուտքին պետք է ժողովրդավարության տեսանկյունից խոցելի Հայաստան, որպեսզի հնարավոր լինի մեր պետության վրա ազդել և հայ-ռուսական հարաբերությունների համատեքստում չկորցնել ազդեցությունը և՛ Հայաստանի, և՛ Հարավային Կովկասի վրա: Ռուսական կողմին ևս շատ հզոր Հայաստան պետք չէ, որովհետև նրանք էլ այդ դեպքում կկորցնեն ազդեցության լծակները: Թուրքիային և Ադրբեջանին Հայաստանի գոյությունն ընդհանրապես ձեռնտու չէ: Իրանին պետք է հզոր Հայաստան՝ հաշվի առնելով այն վտանգները, որ կան այդ պետության առջև, մասնավորապես Իրանի շրջափակումը հաղթահարելու համար: Այս հարցում Հայաստանը նրա համար շատ կարևոր պետություն է, այդ թվում նաև Ադրբեջան-Թուրքիա դաշինքի ճեղքման գործում: Ինչ վերաբերում է Հեռավոր Արևելքի երկրներին, խոշոր խաղացող Չինաստանին ձեռնտու է Հայաստանի հզորությունը: Ամփոփ նշենք, որ ունենալով դաշնակիցներ, չի նշանակում, որ պետք է ԵՄ-ի կամ ԱՄՆ-ի հետ հարաբերությունները փչացնել: Երկրորդեմ. շատ կարևոր է բոլորի շահերի համադրման քաղաքականությունը: Բայց կա մի բան, որը պետք է ուղենշային դարձնել: Հայաստանի շահը գերակա է, սրբություն սրբոց է, որի հետ պետք է հաշվի նստեն բոլոր խաղացողները: Իմ երազած Հայաստանի տեսլականը հարավկովկասյան գերտերության կարգավիճակն է, որի համար բոլոր հնարավորություններն ունենք: Ցավոք, մեզանում արմատավորվում է գոյատևելով հպարտանալու առասպելը, որը կոպտագույն սխալ է: Հայաստանը պետք է զարգանա, հզորանա՝ տքնաջան աշխատանքի շնորհիվ: Գոյատևելով երկար առաջ չես գնա: